Πρόγραμμα Θάλασσας, Αλιείας και Υδατοκαλλιέργειας 2021-2027
Προτεραιότητα 3. Προώθηση μιας βιώσιμης γαλάζιας οικονομίας σε παράκτιες, νησιωτικές και εσωτερικές περιοχές και προαγωγή της ανάπτυξης κοινοτήτων αλιείας και υδατοκαλλιέργειας

Δράση 3.2.2.2 Σχέδια Χορηγιών για στήριξη μικρών επιχειρήσεων σχετικών με τον αλιευτικό τομέα ή με άλλες δραστηριότητες εκτός αλιευτικού τομέα που βρίσκονται σε επικεντρωμένες περιοχές
«Σχέδιο Χορηγιών για στήριξη μικρών επιχειρήσεων σχετικών με τον αλιευτικό τομέα ή με άλλες δραστηριότητες εκτός αλιευτικού τομέα που βρίσκονται σε επικεντρωμένες περιοχές»

 1η ΠΡΟΣΚΛΗΣΗ ΥΠΟΒΟΛΗΣ ΠΡΟΤΑΣΕΩΝ

Αρ. 3.2.2./01/07.2026
Η Αναπτυξιακή Εταιρεία Πάφου «Αφροδίτη» πληροφορεί τους ενδιαφερόμενους ότι δέχεται αιτήσεις για ένταξη προτάσεων στα πλαίσια του πιο πάνω Σχεδίου. Σκοπός του Σχεδίου είναι η παροχή στοχευμένης οικονομικής ενίσχυσης για την ενδυνάμωση της τοπικής επιχειρηματικότητας, μέσα από τη στήριξη πολύ μικρών και μικρών επιχειρήσεων που λειτουργούν είτε στον αλιευτικό τομέα, είτε σε άλλους συναφείς ή και μη συναφείς κλάδους.
Δικαιούχοι του Σχεδίου είναι φυσικά ή νομικά πρόσωπα τα οποία:

· Δραστηριοποιούνται ήδη ή προτίθενται να δραστηριοποιηθούν σε συγκεκριμένες γεωγραφικά προσδιορισμένες περιοχές παρέμβασης, ως εξης: ΔΔ Νέου Χωρίου, ΔΔ Αργάκας, ΔΔ Γιαλίας, ΔΔ Αγία Μαρίνα Χρ., ΔΔ Νέα Δήμματα, ΔΔ Πωμού και Κοινότητα Κάτω Πύργου Τυλληρίας
· Εμπίπτουν στις κατηγορίες  πολύ μικρές και μικρές επιχειρήσεις 

Tο πεδίο εφαρμογής του Σχεδίου είναι η στήριξη μικρών επιχειρήσεων που δραστηριοποιούνται σε πιο απομακρυσμένες και μειονεκτικές αλιευτικές περιοχές, οι οποίες αντιμετωπίζουν αυξημένες δυσκολίες ανάπτυξης και περιορισμένες οικονομικές ευκαιρίες και οι οποίες παρουσιάζουν χαμηλότερη τουριστική κίνηση και μικρότερη οικονομική δραστηριότητα.
Ο συνολικός προϋπολογισμός της δημόσιας δαπάνης για την υλοποίηση του Σχεδίου, ανέρχεται στο ποσό των €350.000. Από το ποσό αυτό το 70% (€245.000) καλύπτεται από το ΕΤΘΑΥ και το υπόλοιπο 30% (€105.000) από την Κυπριακή Δημοκρατία. Η χρηματοδότηση ανέρχεται στο 50% δημόσια δαπάνη. Το υπόλοιπο 50% καλύπτεται από τον Δικαιούχο μέσω ιδιωτικής συμμετοχής. Ο ελάχιστος προϋπολογισμός των επιλέξιμων δαπανών (δημόσια και ιδιωτική συμμετοχή) δεν μπορεί να είναι μικρότερος των €5.000 και ο μέγιστος προϋπολογισμός των επιλέξιμων δαπανών (δημόσια και ιδιωτική συμμετοχή) δεν μπορεί να είναι μεγαλύτερος των €100.000 (μη συμπεριλαμβανομένου του ΦΠΑ).

Η καταβολή της χορηγίας  γίνεται σε 1 δόση. Τα έργα που αναμένεται να ενταχθούν στα πλαίσια της 1ης πρόσκλησης θα πρέπει να έχουν ολοκληρωθεί και να υποβληθούν ηλεκτρονικά όλα τα σχετικά με την πληρωμή έγγραφα (ΑΚΧ και παραστατικά πληρωμής) σε χρονικό διάστημα 1 έτους από την ημερομηνία υπογραφής της ΣΔΧ.
Η επιλογή των έργων θα γίνεται με τη διαδικασία της άμεσης αξιολόγησης. 
Το Σχέδιο, ο Οδηγός και τα Παραρτήματα βρίσκονται σε ηλεκτρονική μορφή στην ιστοσελίδα του ΠΘΑΥ www.moa.gov.cy/emfaf. Οι αιτήσεις μπορούν να υποβάλλονται ηλεκτρονικά από Δευτέρα 27 Ιουλίου 2026 μέχρι Δευτέρα 28 Δεκεμβρίου 2026 στην ιστοσελίδα www.moa.gov.cy/emfaf.
Για περισσότερες πληροφορίες οι ενδιαφερόμενοι μπορούν να αποτείνονται: 

Ευγένιος Σάββα

Τηλ.: 26933455, Φαξ: 26933456.

Email: info@anetpa.com.cy.   
